**Broj: 711-I-1431-P-161/19-04-12**

Zagreb, 8. srpnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13 i 57/15, u daljnjem tekstu: ZSSI), **u predmetu dužnosnice Maje-Marije Nahod, pomoćnice ministra graditeljstva i prostornog uređenja,** na 55. sjednici održanoj 8. srpnja 2019.g. donosi sljedeću:

**ODLUKU**

**Postupak za odlučivanje o sukobu interesa protiv dužnosnice Maje-Marije Nahod, pomoćnice ministra graditeljstva i prostornog uređenja, u vezi članstva dužnosnice u ispitnim povjerenstvima za strukovno područje arhitekture i građevinarstva, neće se pokrenuti, budući da iz prikupljenih podataka i dokumentacije ne proizlazi da je došlo do moguće povrede odredbi ZSSI-a niti načela obnašanja javnih dužnosti.**

Obrazloženje

Člankom 3. stavkom 1. podstavkom 26. ZSSI-a propisano je da su pomoćnici ministara dužnosnici u smislu odredbi ZSSI-a. Uvidom u Registar dužnosnika kojeg vodi Povjerenstvo utvrđeno je kako dužnosnica Maja-Marija Nahod obnaša dužnost pomoćnice ministra u Ministarstvu graditeljstva i prostornog uređenja od 13. srpnja 2017. Stoga je i Maja-Marija Nahod povodom obnašanja navedene dužnosti obvezna postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvo je u postupku redovite provjere podataka iz izvješća o imovinskom stanju dužnosnice Maje-Marije Nahod steklo saznanja kako imenovana dužnosnica za vrijeme obnašanja javne dužnosti pomoćnice ministra graditeljstva i prostornog uređenja istovremeno prima naknadu od Ministarstva u kojem obnaša dužnost.

Odredbama članaka 8., 9. i 10. ZSSI-a propisana je obveza dužnosnika na obavještavanje Povjerenstva o svojoj imovini te imovini svoga bračnog ili izvanbračnog druga i malodobne djece, kao i obveza obavještavanja o izvorima i načinu stjecanja imovine. Člankom 8. stavkom 2. ZSSI-a propisano je da ako je tijekom obnašanja javne dužnosti došlo do bitne promjene glede imovinskog stanja, dužnosnici su dužni o tome podnijeti izvješće Povjerenstvu istekom godine u kojoj je promjena nastupila.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 39. stavkom 3. podstavkom 4. Zakona o porezu na dohodak („Narodne novine“ 115/2016, 106/2018) propisano je što se smatra drugim primitkom te tako u predmetnom članku stoji da se primicima prema stavcima 1. i 2. ovoga članka osobito se smatraju: 4. primici po osnovi djelatnosti trgovačkih putnika, agenta, akvizitera, športskih sudaca i delegata, tumača, prevoditelja, turističkih djelatnika, konzultanata, sudskih vještaka te druge slične djelatnosti.

Povjerenstvo je neposrednim uvidom u Informacijski sustav Porezne uprave na temelju ovlaštenja utvrdilo da je dužnosnica Maja-Marija Nahod ostvarivala mjesečne primitke od tijela u kojem obnaša dužnost koji su u šifrarniku Porezne Uprave označeni šifrom primitka 4010 (primici po osnovi primici po osnovi djelatnosti trgovačkih putnika, agenta, akvizitera, športskih sudaca i delegata, tumača, prevoditelja, turističkih djelatnika, konzultanata, sudskih vještaka te druge slične djelatnosti) te da je dužnosnici s navedene osnove isplaćivan iznos od 1.300,00 kn mjesečno.

Povjerenstvo je od Ministarstva graditeljstva i prostornog uređenja 16. svibnja 2019. zatražilo informacije o tome koje je sve primitke u razdoblju od 13. srpnja 2017. do dana dostave očitovanja ostvarila dužnosnica Maja-Marija Nahod, u kojem iznosu i temeljem koje zakonske osnove su isplaćeni.

Ministarstvo graditeljstva i prostornog uređenja se dopisom od 29. svibnja 2019. očitovalo kako je dužnosnica Maja-Marija Nahod rješenjem Vlade Republike Hrvatske klasa: 080-02/17-01/317 od 13. srpnja 2017. imenovana pomoćnicom ministra graditeljstva i prostornog uređenja te da za navedenu dužnost ostvaruje plaću po utvrđenom koeficijentu 5,27 i uvećanju plaće u ukupnom iznosu od 6,5% za navršenih 13 godina radnog staža.

Nadalje, navodi se da je osim plaće za obavljanje poslova pomoćnice ministra doc. dr. sc. Maja-Marija Nahod u razdoblju od 14. srpnja 2017. primala i drugi dohodak odnosno naknade kao član ispitnih povjerenstava.

Sukladno Pravilniku o stručnom ispitu osoba koje obavljaju poslove graditeljstva i prostornog uređenja („Narodne novine“ broj 129/15, dalje u tekstu: Pravilnik), pomoćnica ministra doc. dr. sc. Maja-Marija Nahod, dipl. ing. građ. imenovana je članicom ispitnog povjerenstva za strukovno područje arhitekture i ispitivačem za ispitne predmete „Osnove tehničke regulative“ i „Tehnička regulativa prostornog uređenja“- ispitnog područja „Uže područje struke (Posebni propisi“ za obavljanje stručnih poslova prostornog uređenja, te „Tehnička regulativa gradnje“- ispitno područje „Opća tehnička regulativa“ za obavljanje poslova sudionika u gradnji (Rješenje o osnivanju ispitnog povjerenstva za strukovno područje arhitekture klasa: UP/I-130-02/17-02/2, urbroj: 531-01-17-1 od 29. kolovoza 2017.

Sukladno Pravilniku o stručnom ispitu osoba koje obavljaju poslove graditeljstva i prostornog uređenja pomoćnica ministra doc. dr. sc. Maja-Marija Nahod, dipl. ing. građ. imenovana je članicom ispitnog povjerenstva za polaganje stručnog ispita osoba koje obavljaju poslove prostornog uređenja i graditeljstva za strukovno područje građevinarstva i ispitivačem za ispitni predmet „Osnove tehničke regulative“ za obavljanje poslova sudionika u gradnji i „Tehnička regulativa ispitivanja i potvrđivanja sukladnosti u graditeljstvu“- ispitna područja „Opća tehnička regulativa„ i „Uže područje struke“ za poslove ispitivanja i potvrđivanja sukladnosti u graditeljstvu (rješenje o osnivanju ispitnog povjerenstva za strukovno područje građevinarstva klasa: UP/I-130-02/17-02/3, urbroj:531-01-18-4 od 12. ožujka 2018.).

Na kraju navodi da je, vezano uz podatke o naknadama za članstvo u navedenim povjerenstvima, dužnosnica primila novčanu naknadu u iznosu od ukupno 45.882,96 kn bruto, odnosno 29.600,00 neto te u prilogu dopisa dostavlja Izvještaj o naknadama za zaključene isplate iz kojeg su vidljive pojedinačne uplate.

Uvidom u Rješenje o osnivanju ispitnog povjerenstva za strukovno područje arhitekture klasa: UP/I-130-02/17-02/2, urbroj: 531-01-17-1 od 29. kolovoza 2017., kao i Rješenje o osnivanju ispitnog povjerenstva za strukovno područje građevinarstva klasa: UP/I-130-02/17-02/3, urbroj: 531-01-18-4 od 29. kolovoza 2017., utvrđeno je da je dužnosnica Maja-Marija Nahod imenovana članicom ispitnih povjerenstava za strukovna područja arhitekture i građevinarstva. Navedena Rješenja potpisao je ministar graditeljstva i prostornog uređenja.

Slijedom navedenog, Povjerenstvo iz podataka prikupljenih od nadležnih tijela nije steklo saznanja iz kojih bi proizlazilo da je u postupanju dužnosnice Maje-Marije Nahod prilikom primanja naknada uslijed članstva u predmetnim ispitnim povjerenstvima došlo do moguće povrede odredbi ZSSI-a, uzimajući u obzir da su primici koje dužnosnica ostvaruje povremeni, odnosno privremeni i proizlaze iz edukacijske djelatnosti, odnosno da su isti dozvoljeni sukladno čl. 13. stavku 3. ZSSI-a.

Slijedom svega navedenog, donesena je odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Maja-Marija Nahod, elektronička dostava
2. Objava na internetskoj stranici Povjerenstva
3. Pismohrana